PATVIRTINTA

 Direktoriaus 2025 birželio 19 d.

 įsakymu V1-131

ŠALČININKŲ R. DIEVENIŠKIŲ „RYTO“ GIMNAZIJA

**ŠVIETIMO PAGALBOS MOKINIUI TEIKIMO TVARKOS APRAŠAS**

**I. BENDROSIOS NUOSTATOS**

1. Šalčininkų r. Dieveniškių ,,Ryto“ gimnazijos Švietimo pagalbos mokiniui teikimo tvarkos aprašas

(toliau - Aprašas) parengtas vadovaujantis:

* 1. Socialinės pedagoginės pagalbos teikimo vaikams ir mokiniams tvarkos aprašu, patvirtintu

Lietuvos Respublikos švietimo, mokslo ir sporto ministro 2016 m. lapkričio 2 d. įsakymu Nr. V-950 (Lietuvos Respublikos švietimo, mokslo ir sporto ministro 2024 m. gegužės 13 d. įsakymo Nr. V-553 redakcija);

1.2. Psichologinės pagalbos teikimo tvarkos aprašu, patvirtintu, Lietuvos Respublikos švietimo, mokslo ir sporto ministro 2024 m. gegužės 13 d. įsakymu Nr. V-547;

1.3. Specialiosios pedagoginės pagalbos teikimo asmenims tvarkos aprašu, patvirtintu Lietuvos Respublikos švietimo, mokslo ir sporto ministro 2011 m. liepos 8 d. įsakymu Nr. V-1228 (Lietuvos Respublikos švietimo, mokslo ir sporto ministro 2024 m. gegužės 23 d. įsakymo Nr. V603 redakcija).

1.4. Specialiosios pagalbos teikimo mokykloje tvarkos aprašu, patvirtintu Lietuvos Respublikos švietimo, mokslo ir sporto ministro 2024 m. rugpjūčio 22 d. įsakymu Nr. V-898.

2. Švietimo pagalba mokiniui, tai mokyklos darbuotojų (pagalbos socialinio pedagogo, klasės auklėtojų, mokytojų, sveikatos priežiūros specialisto ir mokyklos administracijos) veikla, susijusi su mokinių socialinių, pedagoginių, psichologinių poreikių tenkinimu, leidžianti didinti ugdymo(-si) veiksmingumą.

 3. Švietimo pagalbos tikslas – padėti įgyvendinti mokinių teisę į mokslą, užtikrinti veiksmingą mokinių ugdymąsi mokykloje, sudaryti prielaidas pozityviai socializacijai ir pilietinei brandai bei mokinių saugumui mokykloje.

**II. PAGALBOS TEIKIMO UŽDAVINIAI IR PRINCIPAI**

 4. Švietimo pagalbos teikimo uždaviniai:

 4.1. užtikrinti mokinių saugumą gimnazijoje;

 4.2. šalinti priežastis, dėl kurių mokiniai negali lankyti gimnazijos ar vengia tai daryti;

 4.3. užtikrinti vaikų mokymąsi pagal privalomojo ugdymo programas iki 16 metų;

 4.4. kartu su tėvais (globėjais, rūpintojais) padėti vaikams ir jaunimui pasirinkti ugdymo (-si) programą bei pasirengimo profesijai įstaigą pagal jų galias;

 4.5. sudaryti sąlygas gabių mokinių ugdymui(-si);

 4.6. padėti mokiniams adaptuotis gimnazijoje ar naujoje ugdymo pakopoje;

 4.7. teikti reikalingą psichologinę, socialinę pedagoginę pagalbą;

 5. Švietimo pagalbos teikimo principai:

 5.1. lygios galimybės – kiekvienam mokiniui užtikrinamas pagalbos prieinamumas;

 5.2. visuotinumas – pagalba teikiama visiems mokyklos mokiniams, kuriems jos reikia;

 5.3. kompleksiškumas – pagalba teikiama pagal poreikį kartu su kitomis švietimo sistemos pagalbos mokiniui teikimo formomis (informacine, psichologine, specialiąja pedagogine ir specialiąja pagalba, sveikatos priežiūra mokykloje bei kt.);

 5.4. decentralizacija – šeimos, visuomenės bei kitų institucijų dalyvavimas;

 5.5. individualumas – pagalba teikiama atsižvelgiant į konkretaus mokinio problemas;

 5.6. veiksmingumas – remiamasi profesionalia vadyba, tinkamais ir laiku priimtais sprendimais.

**III. ŠVIETIMO PAGALBOS GAVĖJAI, TEIKĖJAI, FORMOS IR RŪŠYS**

 6. Švietimo pagalbos gavėjai - gimnazijos mokiniai.

 7. Švietimo pagalbos mokyklos darbuotojai: klasių vadovai, mokytojai, socialinis pedagogas ir gimnazijos administracija.

 8. Švietimo pagalbos formos:

 8.1. individualus darbas su mokiniu (gabių mokinių skatinimas bei ruošimas dalyvauti olimpiadose bei konkursuose, darbas su jais; klasės auklėtojų, mokytojų, mokyklos administracijos pokalbiai, socialinio pedagogo konsultacijos, diagnostiniai tyrimai;

 8.2. darbas su grupe – grupinės konsultacijos (socialinio pedagogo), klasės valandėlės, ugdymo dalyvių tarpusavio santykių reguliavimas, profesinis konsultavimas bei informavimas, grupinis darbas su gabiais mokiniais, sociologiniai tyrimai;

 8.3. darbas su mokinio šeima – pagalba sprendžiant problemas, trukdančias vaiko ugdymo(-si) procesui, pasirenkant mokymosi lygius, būsimą profesiją, tėvų (globėjų, rūpintojų) ir mokyklos bendradarbiavimo stiprinimas;

 8.4. darbas su gimnazijos bendruomene – saugios aplinkos kūrimas ir palaikymas, savivaldos aktyvinimas;

 8.5. darbas su socialiniais partneriais (vaiko teisių apsaugos skyriumi, policija, rajono pedagogine psichologinę tarnyba ir kt.) siekiant užtikrinti pagalbos veiksmingumą.

 9. Švietimo pagalbos teikimo rūšys:

 9.1. konsultavimas (mokinio, mokinių grupės, mokytojų, tėvų (globėjų, rūpintojų) siekiant padėti išsiaiškinti ir suprasti tai, kas vyksta jų gyvenimo ir mokymosi erdvėje, padedant mokytis, naujai elgtis, geriau pažinti save ar pasirinkti profesiją;

 9.2. ugdymo diferencijavimas mokiniui ir mokinių grupei, siekiant sudaryti palankias sąlygas tiek gabių, tiek mokymosi problemų turinčių mokinių ugdymui;

 9.3. socialinių ir gyvenimo įgūdžių formavimas – ugdomas gebėjimas priimti sprendimus ir spręsti problemas, kūrybiškai ir kritiškai mąstyti, bendrauti, pažinti save, elgtis visuomenėje priimtinais būdais, valdyti emocijas, sveikos gyvensenos įgūdžiai;

 9.4. elgesio korekcija, socialiai priimtino elgesio modeliavimas;

 9.5. nusikalstamumo, mokyklos nelankymo, alkoholio, tabako ir kitų psichiką veikiančių medžiagų vartojimo, savižudybių, ŽIV/AIDS, prievartos, smurto ir teisės pažeidimų prevencija;

 9.6. pagalbos komandos telkimas gimnazijoje (esant reikalui, pasitelkiant šeimą) siekiant sėkmingai spręsti mokinių problemas.

**IV. ŠVIETIMO PAGALBOS ORGANIZAVIMAS**

 10. **Klasių vadovai ir** **dalykų mokytojai -** teikia pagalbą savo klasės vaikams, rūpinasi jų asmenybės ugdymu (-si) bei branda, siekia pažinti auklėtinių, mokinių poreikius, polinkius, interesus, gabumus, diferencijuoja ir individualizuoja ugdymo procesą, teikia informaciją apie profesinį orientavimą, domisi ir rūpinasi mokinių sveikata, jų sauga, puoselėja sveiką gyvenseną, suteikia mokiniui reikiamą pagalbą pastebėjus, kad jo atžvilgiu taikomas smurtas, prievarta ar kitokio pobūdžio išnaudojimas, bendradarbiauja su socialine pedagoge, informuoja tėvus (globėjus, rūpintojus) apie iškylančias problemas, padeda mokiniams spręsti psichologines, socialines, bendravimo, mokymosi ir kt. problemas, stebi, analizuoja tėvų bei socialinės aplinkos poveikį ugdymui(-si).

 11. **Socialinė pedagogė** - šalina priežastis, dėl kurių mokiniai negali lankyti mokyklos ar vengia tai daryti; padeda išsiaiškinti problemas dėl mokinių mokymosi motyvacijos stokos (padeda mokiniams, turintiems mokymosi sunkumų); vertina mokinio asmenybės ir ugdymosi problemas ir siūlo sprendimus; konsultuoja mokinius ir jų tėvus profesijos pasirinkimo klausimais; dirba ir bendradarbiauja su klasių vadovais, kitais pedagogais bei mokyklos administracija, tėvais ar kitais teisėtais vaiko atstovais, bendruomene, sprendžiant vaikų socialines – pedagogines, psichologines problemas; organizuoja nemokamą mokinių maitinimą ir pavėžėjimą; vykdo nusikalstamumo, mokyklos nelankymo, narkotinių ir psichotropinių medžiagų vartojimo, smurto, savižudybių ir kitų neigiamų socialinių reiškinių prevenciją; bendradarbiauja su socialiniais partneriais (vaiko teisių apsaugos tarnyba, pedagogine psichologine tarnyba, policija, savivaldybės ir seniūnijos socialiniais darbuotojais). Kreipiasi į Pedagoginę psichologinę tarnybą, kai mokinys ieško pats psichologo pagalbos, prašo mokinio tėvai (globėjai, rūpintojai), mokytojai (gavę tėvų (globėjų, rūpintojų) sutikimą), prašo Vaiko teisių apsaugos tarnyba, jeigu tėvai nesirūpina vaiku;

12. **Bibliotekininkė** visapusiškai tenkina mokyklos bendruomenės informacinius poreikius, kaupia ir saugo ugdymo procesui reikalingą literatūrą, vadovėlius, įvairių formų informacijos laikmenas. Bendradarbiauja su mokytojais, padėdama tinkamai pasirengti ugdymo procesui, sudaryti sąlygas organizuoti bei vykdyti projektinę veiklą, neformaliojo ugdymo veiklos pristatymus, įvairius mokyklos renginius.

 13. **Vaiko gerovės komisija** - remdamasi turima mokykloje atliktų tyrimų, Mokyklos vidaus vertinimo medžiaga ir duomenimis, vertina mokyklos ugdymosi aplinką, vaikų saugumą, analizuoja vaikų ugdymosi poreikius, mokinių mokymosi motyvacijos mažėjimą, nustato švietimo pagalbos priemonių prioritetus, kryptis ir būdus, teikimo formą; rūpinasi, kad kuo anksčiau būtų aptinkami pavojai, susiję su vaikų saugumu mokykloje, saugios ugdymosi aplinkos mokykloje kūrimu, vaikų atskirties mažinimu mokykloje; nagrinėja mokyklos nelankymo, nesėkmingo mokymosi priežastis, imasi veiksmų, padedančių gerinti lankomumą ir sėkmingai mokytis;

- analizuoja elgesio taisyklių pažeidimus, teikia rekomendacijų mokytojams dėl ugdymo metodų ir darbo organizavimo su vaikais, kurių elgesys yra nepageidaujamas; spręsdama konkretaus vaiko problemas, renka informaciją iš mokytojų, klasės vadovų, tėvų (globėjų, rūpintojų), vaiko, atsižvelgia į aplinkos ir mokyklos mikroklimato veiksnius, su kuriais susiduria vaikai, turintys specialiųjų ugdymosi poreikių, vaikai iš socialinę atskirtį patiriančių, rizikos grupės, ekonominių sunkumų turinčių šeimų;

- planuoja, kokia švietimo ar kita pagalba bus teikiama, kas ir už ką bus atsakingas; analizuoja teikiamos švietimo pagalbos mokiniui veiksmingumą, prireikus koreguoja švietimo pagalbos priemonių teikimą; analizuoja vaikų tarpusavio santykių, pedagogų ir vaikų santykių problemas ir teikia siūlymų pedagogams dėl šių santykių gerinimo;

- atlieka vaikų, turinčių specialiųjų ugdymosi poreikių (išskyrus poreikius, atsirandančius dėl išskirtinių gabumų), pirminį įvertinimą ir teikia siūlymų mokyklos vadovui dėl specialiojo ugdymo šiems vaikams skyrimo Lietuvos Respublikos švietimo ir mokslo ministro nustatyta tvarka; teikia rekomendacijų pedagogams, tėvams (globėjams, rūpintojams) dėl specialiojo ugdymo būdų, metodų, trukmės pritaikymo, techninės pagalbos ir specialiųjų mokymo priemonių naudojimo, organizuoja ir koordinuoja ugdymo programų pritaikymą, tvarko specialiųjų ugdymosi poreikių turinčių vaikų apskaitą mokykloje;

- siūlo tėvams (globėjams, rūpintojams) vaiko specialiuosius ugdymosi poreikius įvertinti rajono pedagoginėje psichologinėje tarnyboje; konsultuoja tėvus (globėjus, rūpintojus) vaikų ugdymo organizavimo, elgesio, lankomumo, saugumo užtikrinimo ir kitais aktualiais klausimais.

 14.S**veikatos priežiūros specialistas**dirba bendradarbiaudamas su gimnazijos bendruomene, socialinės pedagoginės pagalbos ir kitų suinteresuotų tarnybų specialistais, teikia sveikatinimo veiklos metodines konsultacijas mokytojams, mokiniams, jų tėvams (globėjams/rūpintojams) bei kaupia metodinę ir informacinę medžiagą mokinių sveikatos išsaugojimo klausimais; teikia informaciją sveikatos išsaugojimo bei stiprinimo klausimais; teikia pagalbą mokiniams ugdant sveikos gyvensenos ir asmens higienos įgūdžius.

 15**. Ugdymo karjerai koordinatorius**:
- teikia ugdymo karjerai konsultacijas mokiniams;
- organizuoja integruotas dalyko ir ugdymo karjerai pamokas, klasės valandėles, netradicinio ugdymo dienas bei kitus renginius;
- konsultuoja ugdymo karjerai klausimais mokytojus, mokinių tėvus (globėjus/rūpintojus).

 16. **Gimnazijos direktoriaus pavaduotojas ugdymui** kartu su profesinio informavimo ir konsultavimo grupe organizuoja papildomai susirinkimus, pavienius pokalbius II g, III g ir IV g klasių mokiniams ir mokinių tėvams (globėjams, rūpintojams) - dėl reikiamos informacijos ir pagalbos suteikimo mokinių profesinio orientavimo ir tolimesnių studijų pasirinkimo klausimais, IV g - dėl supažindinimo su brandos egzaminų organizavimo ir vykdymo tvarka ir II g - dėl supažindinimo su vidurinio ugdymo programos aprašu, Vidurinio ugdymo programos tvarkos aprašo įgyvendinimu mokykloje, individualaus ugdymo plano sudarymu bei kurso keitimo tvarkos aprašu.

**V. BAIGIAMOSIOS NUOSTATOS**

 17. Klasių vadovai supažindina mokinius ir jų tėvus su svarbiausiomis tvarkos nuostatomis, organizavimu.

 18. Gimnazijos darbuotojų bendradarbiavimas, pagalbos teikimo vaikui planavimas, aptarimas ir vertinimas, atsakingas tvarkos vykdymas užtikrina visavertišką pagalbos mokiniui įgyvendinimą gimnazijoje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_